Pa en dogter (3) dood in skietery in Elsiesrivier | Netwerk24
Pa en dogter (3) dood in skietery in Elsiesrivier
Deur Warda Meyer 15 Junie 2020 21:54
'n Driejarige meisie en haar pa is dood nadat hulle Maandag in die kruisvuur van vermoedelik 'n bendeskietery in die Elsiesrivier-omgewing beland het.
Kol. Andrè Traut, polisiewoordvoerder in die Wes-Kaap, het bevestig dat die Ravensmead-polisie 'n dubbele moord ondersoek.
"Die polisie is omstreeks 07:15 na die toneel in 39ste Laan, Eureka Estate, uitgeroep waar 'n 35-jarige man en sy dogter (3) noodlottig gewond is. Die slagoffers het in 'n voertuig gesit toe 'n onbekende verdagte op hulle losbrand."
Mense het op Facebook uitgevaar teen gewelddadige bendes wat onskuldige lewens eis in hul voortslepende bendeoorloë, en teen die polisie wat volgens hulle min doen om inwoners te beveilig. Hulle wou weet wat die polisie en die president doen om bendes vas te vat.
Traut sê die omstandighede rondom die skietvoorval word nog ondersoek en enigeen met inligting kan die Stopmisdaadnommer, 08600 10111, bel.